text: Skyder Fleggaard-fidus ned
  30 juni 2015 kl. 19.06
  Grænsekøbmanden Fleggaard har anvist, hvordan han vil omgå en dansk-tysk pantaftale. Men den fidus skyder fhv. skatteminister Benny Engelbrecht ned i TV SYD.
  Fidusen går ud på, at kunderne kan bestille øl og sodavand hos Fleggaards butik i Rostock. Aftalen gælder nemlig kun for Slesvig-Holsten.
  - Som jeg ser det, kan man ikke lave en Rostock-finte, for det vil kræve, at man lavede e-handel (køber på internettet.red). Og hvis man laver e-handel, så bliver alt jo lige pludseligt afgiftspligtigt i Danmark. Jeg tror ikke, at grænsekøbmændene vil gøre sig selv den bjørnetjeneste, siger Benny Engelbrecht i TV SYD.
  Eva Kjer Hansen sagde i TV SYD, at hun har to bekymringer:
  - Det ene er, om der er et smuthul, som bl.a. grænsebutikken Fleggaard har gjort opmærksom på at de kan komme uden om den her aftale. Og det andet er, at vi skal undgå at lave fejlinvesteringer.
  